Ihi tira, yakan s tmaziYt, dayen iceYben TamazYa deg wasmi d-tlul. Amek ur aY-tceYb ara taluft agi imi tura nwala akken tira tegguni-yaY ma nra a d-nessufeY TamaziYt di tillas i deg ttegren icenga ines. S tira i nezmer a d-nessekfel ayen akk ittwaffren deg Mezruy d tYerma-nneY. S tira i nezmer ad nesselmed agerruj i Y-d-ğğan imarawen. D tira ara d-iqqimen i tsutiwin id-iteddun.
TamazYa ur teqqim ara kan di tesdawit. Teğğa yiwen ud’ar dinna, wayed’ iffeY-d ar berr’a. Ama di Fr’ansa ama di tmurt n ImaziYen, tamesmunt TamazYa tetegg ayen umi tezmer i wakken a d-tessufeY TamaziYt si tatut, di yiwet n tama, di tama nnid’en tekkat s wayen umi tezmer i wakken ad tekki deg wmennuY n ImaziYen i ar a ten-isiwd’en ar tanaya-nnsen.
Akka ihi, TamazYa deg wasmi i tebda amennuY nettat ur t-teğği. Yerna deg umennuY-is tekkat i wakken ad teg isYunen ger ImaziYen anda bYun ilin.
Axxam di antirnit agi i d-tga aseggas n 2003 tra-t d taYawsa ara yekkin deg umennuY n ImaziYen, d axxam iran ad isnal iseYwen ger ImaziYen anda llan. Axxam agi, diYen, d win ara yekkin deg usnefli n tutlayt tamaziYt imi atan iga tallunt i tira-ines.
Ma neqqar : “nra TamaziYt” ; isulef (ilaq) a nissin tira-s... Isulef Yef yal yiwet d yal yiwen ad ig ayen umi yezmer i wakken ad ikki deg umussu agi n tira n tmaziYt. Xas asenfar agi n tira dayen meqqren, dacu isulef ad as-neqqim. At’as n wid yebdan ; qqimen-as at’as aya, dacu drus yerna dayen ilaqen ad kkin deg-s at’as n yemdanen.
Di temnat’ agi n uxxam “Tamazgha.fr” ara yilin d ayla n tira s tmaziYt, a neg amd’iq i wid akk yuran yakan s tmaziYt at’as aya, a d-nader gar-asen : Beleid at Âli, Lmulud at Maamer’, Muh’ya, Aamer’ Mezdad, Racid n at Musa, Âumer’ Derwic, Masin u’Har’un, S’aleh’ Tercin, Sasi Dehmani, Âumer’ T’aws, Salem Zenia, Muh’end at YiYil,... A nuYal ar wayen i yuran, a t-id nesmekti i wid t-ittun, a t-nessken i wid ur t-nessin.
It’ij (Tamurt n Leqbayel, iseggwasen n 70), ImaziYen (Paris, iseggawsen 60 d 70), Taftilt (Tamurt n Leqbayel, iseggwasen n 70), Tisuraf (Paris, iseggasen n 70), Tafsut (Tizi-Wezzu, iseggasen n 80), TifinaY (Rabat, iseggasen n 80), "Bulletin d’Etudes Berbères" (Paris, iseggwasen n 70 d 80), Tilelli (Paris, iseggasen n 80), Averroes (Kanada, iseggasen n 80), Tiziri (Bruxelles),...
Nra diY a d-nader tamesmunt Imedyazen i llan di teYremt n Lzayer acku at’as iqeddcen aff tmaziYt, yerna waqila d tamesmunt igan tira n tmaziYt d iswi-ines : leqdic nnsen ala tira n tmaziYt.
Dacu amd’iq ameqqr’an d win ara neğğ i wid ara yebdun tira, wid yuran dacu tira nnsen ur d-ffiY ara ; i wid iran ad lemden tira ; i wid iran a d-snulfun s tmaziYt. Ihi tamnat’ agi i wigi akk umi tga : wigi akk ara yekkin deg usali n wexxam (tigemmi) agi n tira n tmaziYt.
Ass-a isulef a nizmir a naru akk Yef tYula d-icudden ar tmeddurt n bnadem. Ihi atan nga di temnat’ agi tallunin i wat’as n isental : isallen, tamedyazt, tullisin d wesnulfu, tinfusin, tidewenniyin, amezruy, id’risen aff tmura n TmazYa, urar,... lh’as’un yal wa izmer a d-yaru Yef ayen ira ; ayen i Yef s-d-usant tikta.
I wakken a nesselmed’ tizziwet aff wid ara d-iteqqnen ar uxxam agi nneY, atan nga amawal “TamaziYt-Tafr’ansist”, nga agemmay n tmaziYt. Dacu kan llan isekkilen ur ttwarun ara akken i llan deg gemmay n ss’eh’. Nga akken a nizmir a naru di lantirnit. Asmi ara nizmir a nessekcem isekkilen akk n tmaziYt ar lantirnit assen dYa ad frunt akken ilaq. Ma d tura a neg kan akken nufa maci akken nra !
Tin neY win isean kra n tikti i usileY n temnat’ agi n tmaziYt, izmer a Y-tt-id yazen. Daya kan i nessutur : awi-d ukan ad ilint tikta i s nezmer a neg kra isurifen ar zdat...
Taleqqact taleqqact, abruy abruy, adYaY adYaY ; yal ta, yal wa s wayen umi yezmer, tigemmi nneY ad tali...
Taseqqamut n tira n "Tamazgha.fr"
Γuct 2004.
Amawal n wed’ris agi
Amawal
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn nld_Latn kab_Latn kab_Latn